ไล่บี้
เสียศูนย์ไปเล็กน้อยสำหรับ สมหมาย ภาษี ในฐานะรัฐมนตรีคลัง ที่ต้องผลักดันภารกิจใหญ่และเร่งด่วนหลายด้าน จนเจอแรงปะทะทั้งจากบนและล่างไปไม่น้อย โดยเฉพาะการผลักดันภาษีมรดก ที่เจอเหล่าบิ๊กๆ แผลงฤทธิ์ค้านจนปวดหัว
29 ต.ค. 2565

เสียศูนย์ไปเล็กน้อยสำหรับ สมหมาย ภาษี ในฐานะรัฐมนตรีคลัง ที่ต้องผลักดันภารกิจใหญ่และเร่งด่วนหลายด้าน จนเจอแรงปะทะทั้งจากบนและล่างไปไม่น้อย โดยเฉพาะการผลักดันภาษีมรดก ที่เจอเหล่าบิ๊กๆ แผลงฤทธิ์ค้านจนปวดหัว
ล่าสุด ลุงหมายยังมาเจอม็อบชูป้ายประท้วงไล่ให้ไปตรวจเช็กสุขภาพ ว่าป่วยหรือไม่ หลังจากที่ไปเลื่อนการพิจารณากองทุนการออมแห่งชาติ (กอช.) ออกไปแบบไม่มีกำหนด เพราะกลัวจะซ้ำซ้อนกับมาตรา 40 (3) ของกฎหมายประกันสังคม
ไม่ใช่แค่ม็อบแรงงานนอกระบบเท่านั้น ขนาดที่ประชุมสภาปฏิรูปแห่งชาติ (สปช.) ยังมีมติเป็นเอกฉันท์ 212 เสียง เสนอให้คณะรัฐมนตรีเดินเครื่องตั้ง กอช. ตามพระราชบัญญัติกองทุนการออมแห่งชาติ พ.ศ. 2554 เพราะเล็งเห็นว่า นี่คือการสร้างโอกาสและความเป็นธรรมให้แรงงานไทยนอกระบบ 24.6 ล้านคน ในระยะยาวอย่างแท้จริง และยังเสนอไปยังสภานิติบัญญัติแห่งชาติ (สนช.) เพื่อติดตามและตรวจสอบการดำเนินงานของรัฐบาลเป็นระยะต่อไป
เจอแรงกดดันแบบนี้เข้าไป ล่าสุด ลุงหมายเลยต้องรีบหันหัวกลับแทบไม่ทัน บอกว่าได้มอบหมายให้ผู้เกี่ยวข้องไปพิจารณาการออกกฎหมายการออมชราภาพ ว่าควรใช้เครื่องมือของ กอช. หรือจะใช้แนวทางมาตรา 40 ของประกันสังคม ซึ่งคาดว่าจะได้ข้อสรุปออกมาทันใจแบบไม่ต้องมาไล่บี้กันอีกในเร็ววันนี้
คิดซะว่าทำงานเพื่อบ้านเมืองอีกแค่ปีเดียวก็ได้พัก จะได้มีแรงฮึดสู้ไปนานๆ นะท่าน...